1Hizkia mancaji arunna Yéhuda ri umuru 25 taung, namapparéntai ri Yérusalém 29 taung ittana. Indo’na riyasengngi Abia ana’na Zakharia.
2Napogau’i Hizkia iya pésennangiyéngngi atinna PUWANGNGE pada-pada Arung Daud toriyolona.
3Ri uleng séddié ri laleng taung mammulangngé apparéntanna, natimpa’ni Hizkia sining tange’na Bolana PUWANGNGE nanasuroi tauwé pédécéngiwi.
4Nasuroi maddeppungeng sining imangngé sibawa tau Léwié ri seddé alauna Bolana PUWANGNGE,
5namabbicara sibawa mennang kuwaro. Makkedai, "Iko, sining tau Léwié, harusu’i mupallaing alému untu’ PUWANGNGE, sibawa pépaccingiwi Bolana PUWANGNGE, Allataalana toriyolomu. Sininna iya pénajisi’éngngi iyaro bolaé harusu’i ripaddésu.
6Toriyolota dé’ namatinulu lao ri PUWANG Allataalata sibawa napogau’i mennang iya dé’é napésennangiwi atin-Na. Dé’ mennang nabati-batiwi Aléna sibawa dé’ napaduliwi onrong Naonroiyé.
7Natutu’i mennang sining sumpanna Bolana PUWANGNGE sibawa peddéiwi sining pajjennangenna. Dé’ mennang nattunu dupa ri Bolana PUWANGNGE, sibawa dé’ nakkasuwiyangeng akkarobangeng ritunu lao ri Allataala iya nasompaé tau Israélié.
8Na ri laleng caina PUWANGNGE nahukkungngi tau Yéhudaé sibawa Yérusalém. Namuwisseng maneng pékkugi tindakanna PUWANG-ngéro pura mébbui sininna tauwé maséleng sibawa métau.
9Matéi bapa’-bapa’ta ri laleng ammusurengngé, sibawa ana’ nenniya bainéta ritiwii selaku tawangeng.
10Makkekkuwangngé maéloka mébbu assijancing sibawa PUWANGNGE, Allataalana Israélié, kuwammengngi dé’ namacaina lao ri idi.
11Ana’-ana’ku, aja’na muwaccana-canana, nasaba iko ritu napilé PUWANGNGE untu’ massompa sibawa mattumani ri Aléna enrengngé mattunu dupa sibawa pimpingngi ra’ya’é untu’ massompa."
12Sining tau Léwi iya hadéré’é iyaro wettué iyanaritu: Polé ri appanna Kéhat: Mahat ana’ Amasai, sibawa Yoél ana’ Azarya Polé ri appanna Mérari: Kis ana’ Abdi, sibawa Azarya ana’ Yéhaléleel Polé ri appang Gérson: Yoah ana’ Zima, sibawa Edén ana’ Yoah Polé ri appanna Elisafan: Simri sibawa Yéiél; Polé ri appanna Asaf: Zakharia sibawa Matanya; Polé ri appanna Héman: Yéhiél sibawa Siméi; Polé ri appanna Yédutun: Sémaya sibawa Uziél.
13(29:12)
14(29:12)
15Nainappa napaddeppungeng mennang sining tau Léwi laingngé, nanapaccingi manengngi mennang aléna. Purairo, situru sibawa paréntana arungngé, mattumanini sining imangngé ri laleng Bolana PUWANGNGE sibawa mappammula pépaccingiwi situru hukkung-hukkunna PUWANGNGE. Sininna iya najisi’é natiwii massu ri seddéna Bolana PUWANGNGE. Polé kuwaro natiwii tau Léwié ri Lompo Kidron ri saliweng kota.
16(29:15)
17Iyaro jama-jamangngé napammulaiwi ri tanggala séddinna uleng séddi. Ri tanggala aruwana purani mennang napépaccingi sininna seddéna Bolana PUWANGNGE lettu ri seddé yolona. Nainappa aruwasi esso ittana napépaccingiwi mennang iyaro bolaé lettu pura maneng ri tanggala 16 ulengngéro.
18Nainappa nalaporo iyaro sining tau Léwié lao ri Arung Hizkia, "Purani ripépaccingi maneng Bolana PUWANGNGE, muttama’ni mézba akkarobangeng ritunué, méjang untu’ roti ripatalaé sibawa sininna pakkakkasa’na.
19Pura toni riyala paimeng sining pakkakkasa iya napaddésu’é Arung Ahas wettunna dé’ nabati-batiwi PUWANGNGE ri laleng wettu apparéntanna. Iya manenna pakkakkasa’éro purani ripallaissi untu’ PUWANGNGE, na makkekkuwangngé engkani ri yolona mézbaé."
20Dé’ nattajeng maitta napaddeppungenni Arung Hizkia sining tomariyolona masaraka’é, nasilaong mennang lao ri Bolana PUWANGNGE.
21Untu’ akkarobangeng paddampengeng dosa untu’ kaluwargana arungngé sibawa ra’ya’ Yéhuda, nenniya pépaccingiwi Bolana PUWANGNGE, tiwii mennang 7 saping lai, 7 bimbala lai, 7 ana’ bimbala sibawa 7 bémbé lai. Nasuroni arungngé sining imang wijanna Harun makkasuwiyangengngi iyaro olokolo’é ri yasé’na mézbaé selaku akkarobangeng ritunu.
22Iyaro sining sapingngé nagéréni nainappa nabboloreng darana sining imangngé ri mézbaé. Nainappa napogau’to mennang makkuwaéro sibawa iya pituro bimbala’é sibawa iya pitu ana’ bimbala’é.
23Paccapurenna nalani mennang iyaro sining bémbé’é nanatiwii lao ri arungngé sibawa ra’ya’ iya mattengngangngé massompa kuwaro, nanapalénne manengngi limanna mennang ri yasé’na sining bémbé’éro.
24Purairo nagéréni sining imangngé iyaro sining bémbé’é sibawa natiri’i darana ri mézbaé selaku akkarobangeng paddampengeng dosana sininna ra’ya’é. Napogau’i mennang gau’éro nasaba arungngé pura mapparéntangngi kuwammengngi napakangka akkarobangeng ritunu sibawa akkarobangeng paddampengeng dosa untu’ sininna ra’ya’ Israélié.
25Situru sibawa panunju-panunju iya nabbéréyangngé PUWANGNGE lao ri Daud naolai Nabi Gad, iya majjamaé untu’ arungngé sibawa naolai Nabi Natan, arungngé taroi sining tau Léwié ri Bolana PUWANGNGE macculé kacapi sibawa gambusu,
26pada-pada iya napaké Daud. Makkuwatoro sining imang iya nataroé kuwaro sibawa tarompé.
27Hizkia mabbéré tanrang kuwammengngi naripammulai upacara pakkasuwiyangeng akkarobangengngé. Ri wettu riyakkasuwiyangenna akkarobangengngé, sining tauwé mappammulani makkélong pappojiyang lao ri PUWANGNGE, sibawa sining pacculé musi’é paoni tarompé nenniya paréwa musi’ laingngé.
28Arung Hizkia sibawa sininna tau iya engkaé kuwaro suju’ni sompai PUWANGNGE nasining pakkélongngé matterui makkélong sibawa sining pacculé musi’é matterui macculéyangngi musi’na narapi iyaro sininna akkarobangengngé cappu ritunu.
29(29:28)
30Arungngé sibawa sining tomariyolona masaraka’é suroi sining tau Léwié makkélong untu’ PUWANGNGE pappoji-pojiyang iya nakarangngé Daud sibawa Nabi Asaf. Makkélonni sininna tauwé sibawa marennu senna namakkaluttuto sompai Allataala.
31Purairo makkedani Hizkia, "Nasaba makkekkuwangngé purano ripallaing untu’ PUWANGNGE, na selaku pakkasuwiyang sukkuru’mu, harusu’ko tiwi akkarobangeng ri Bolana PUWANGNGE." Nainappa sininna tauwé iya hadéré’é kuwaro tiwii iyaro sining pakkasuwiyanna, mala engkato iya nasibawangngé cenning ati tiwi olokolo untu’ riyakkasuwiyangeng selaku akkarobangeng ritunu.
32Tiwii mennang 70 saping lai, 100 bimbala, sibawa 200 ana’ bimbala nanakkasuwiyangengngi untu’ akkarobangeng ritunu lao ri PUWANGNGE.
33Tiwi towi mennang 600 saping lai sibawa 3.000 bimbala untu’ riyakkasuwiyangeng sibawa riyanré massibawa ri iya maneng hadéré’é.
34Sining imang iya puraé pépaccingiwi aléna céddé senna jumellana untu’ lopéi bingkulanna sininna olokolo’éro. Rimakkuwannanaro riduwanni mennang risining tau Léwié, nasaba tau Léwié lebbi matinului ri peraturang pappépaccingngé. Tette’i mennang mabbantu narapi engka genne imang iya puraé pépaccingiwi aléna.
35Ri lainnaé akkarobangeng ritunué, sining imangngé makkasuwiyangeng towi lunra polé ri akkarobangeng sukkuru’é iya nanré ra’ya’é. Makkasuwiyangeng towi mennang anggoro iya ritiri’é silaong akkarobangeng ritunuéro. Makkuwaniro assompangngé ri Bolana PUWANGNGE ripakangkasi.
36Namasennanna atinna Arung Hizkia sibawa ra’ya’na nasaba ri laleng wettu dé’é namaitta Allataala pura bantui mennang pogau’ manengngi iyaro.
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn unk unk bug_Latn unk bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn unk bug_Latn bug_Latn bug_Latn bug_Latn bug_Latn bug_Latn bug_Latn